SOMO MAR 22
En Tich Mane ma Itimo e Bad Ofis?
Jood Bethel tiyo e migawo mopogore opogore ka gikonyo e tije motudore gi tij lendo mitimo e pinje mang’eny. Nyalo bedo ni gitiyo tije mag loko dhok, goyo gasede, riwo buge, kanogi, loso vidio miwinjo koda mineno, kata konyo e yore mamoko e alworagi.
Komiti mar Bad Ofis ema tayo tije kuno. Bura Matayo oketo Komiti mar Bad Ofis moting’o jodong-kanyakla molony adek kata mokalo kanyo mondo ota tije mitimo e ofisno. Komitino nyiso Bura Matayo dongruok mitimo e tij lendo e pinje duto ma gichung’ne kendo ginyiso Bura Matayo chandruoge ma giromogo. Ripode ma kamago konyo Bura Matayo ng’eyo weche monego oket e buge mibiro go kinde mabiro, weche monego owuo kuomgi e chokruoge kanyakla, koda e chokruoge madongo. Kinde ka kinde, Bura Matayo oro owete moko mondo olim bad ofise, kendo mondo gichiw weche ma konyo Komiti mag Bad Ofisego e chopo migepe maggi. (Ngeche 11:14) Kinde limbeno, ichano program makende moriwo twak migolo gi owadwa ma ofis maduong’ oorono mojiwogo jogo modak e alwora ma bad ofisno ochung’ne.
Gikonyo kanyakla duto manie alworagi. Nitie owete e bad ofisego ma omi migawo mar pwodho kwayo mar chako kanyakla manyien. Owete bende tayo tij lendo mar jopainia, jomisonari, koda jorit-alwora matiyo e alwora manie bwo bad ofisno. Gichano chokruoge mag alwora koda mag distrikt, gichano gedo mag Ute Romo, kendo gineno ni oter ne kanyakla ka kanyakla buge madwarore. Tije duto mitimo e bad ofis konyo e miyo tij lendo odhi nyime e yo mochanore maber.—1 Jo-Korintho 14:33, 40.
Ere kaka Komiti mar Bad Ofis riwo Bura Matayo lwedo?
Bad ofis chopo migepe mage?
luo_Latn luo_Latn luo_Latn luo_Latn luo_Latn luo_Latn luo_Latn